hu de hu hu hu hu hu hu en hu eo hu hu en hbs_lat hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu de de en hu hu hu hu hu hu hu hu hu hu hu hu en
2013. február 5. Biztonságosabb Internet Nap – CCO Magazin
A Safer Internet Day (SID) ma már a világ több mint 100 országában – beleértve az Európai Unió mind a 27 tagállamát, így Magyarországot is – minden évben február elején, ugyanazon a napon rendezik meg. Idén február 5. a Biztonságosabb Internet Napja.
A nap célja, hogy az Európai Unió Safer Internet Plus (SIP) program akciótervének keretein belül felhívja a figyelmet a világháló jelentőségére, egyszersmind az interneten leselkedő veszélyekre, így a zaklatásra, a gyermekpornográfiára és egyéb illegális vagy káros jelenségekre és tartalmakra is. A szervezők ezért fontosnak tartják, hogy tájékoztassák a gyermekeket, a szülőket és a pedagógusokat a veszélyekről és azok lehetséges kezeléséről, valamint az internet használatában rejlő lehetőségekről, a tanulásban és oktatásban betöltött szerepéről is.
2013-ban a SID témája: Jogok és felelősségek az online világban. A nap szlogenje: “Net-riszpekt!”
A Safer Internet Day (SID) hazai programjai:
Informatikai vállalatok és civil szervezetek fogtak össze, hogy felhívják a figyelmet a biztonságosabb internetezés fontosságára és alapvető szabályaira.
A Nemzetközi Gyermekmentő Szolgálat (NGYSZ), az Európai Unió Safer Internet Plus (SIP) program hazai konzorciumvezetője a HP Magyarország támogatásával minikonferenciát szervezett erre a napra, amelyen az ipar képviselői, döntéshozók, pedagógusok, a sajtó, illetve a téma iránt érdeklődők vettek részt.
A SID szegedi eseményeként a Nemzetközi Gyermekmentő Szolgálat és az SZTE JGYPK Informatika Alkalmazásai Tanszék szervezésében a Szent-Györgyi Albert Agórában előadások hangzottak el a biztonságosabb internethasználatról, a veszélyek, csalások elkerüléséről.
A SID budapesti sajtótájékoztatóján dr. Edvi Péter, az NGYSZ alapító elnöke elmondta, hogy nagyon fontos a biztonságos internethasználatra felhívni a felhasználók figyelmét, hisz nap mint nap kerülünk kapcsolatba a neten adathalászokkal, visszaélőkkel vagy akár zaklatókkal. A SID kapcsán még inkább rá tudunk világítani a hiányokra és a fejlesztésre váró területekre, amit a rendezvényen jelen lévő cégek is támogatnak munkájukkal, információs anyagaikkal vagy akár önkéntes tevékenységükkel. Véleménye szerint a cél az, hogy ne csak ezen az egy napon foglalkozzunk a biztonságos internethasználattal, és tartsuk be az erre vonatkozó íratlan szabályokat, hanem az év minden napján tartsuk ezt szem előtt. Ezért is fontos az oktatás, az információk átadása. “Nagy öröm számunkra, hogy a SIP oktatói 2012-ben országszerte csaknem 1000 előadást tartottak 9-18 év közötti gyerekeknek, szülőknek és pedagógusoknak”, tette hozzá.
Miszlai Róbert, a Nemzeti Média- és Hírközlési Hatóság (NMHH) Infomédia szabályozási főosztályának vezetője a rendezvényen hangsúlyozta: „Az internet kiváló eszköz arra, hogy teljesebb képünk legyen a világról, hogy tájékozódjunk, szórakozzunk vagy tanuljunk. A világhálón is vannak azonban játékszabályok, amiket be kell tartani, és fontos, hogy a fiatalok, akik már egy digitális világba születnek, ezt is tudják, értsék.”
A főosztályvezető elmondta, hogy az NMHH Internet Hotline szolgáltatása többek között ezt a célt is szolgálja. A www.internethotline.hu oldal tanácsokat ad, hogyan kell biztonságosan és felelősségteljesen használni az internetet, valamint itt bárki bejelentheti, ha kiskorúakra veszélyes vagy jogellenesnek vélt tartalmakat észlel, illetve segítséget is kaphat, ha bajba került a világhálón.
A HP Magyarország képviselője a rendezvény másik szervezőjeként elmondta, hogy cége a Safer Internet Plus (SIP) konzorciummal együtt tavaly indította útjára azt a programot, amelynek célja az internetes biztonsággal kapcsolatos oktatási program bővítése és fejlesztése.
A program kezdeményezője dr. Krasznay Csaba, a HP Magyarország IT-biztonsági szakértője volt – akit korábban az év IT-biztonsági piac “Útmutató szakemberének” választottak. A szakértő, vállalatának teljes támogatásával, arra hívta fel az IT-biztonsági szakma képviselőit, hogy a SID alkalmából vidéki településeken folytatott önkéntes felvilágosító munkával segítsék a programot. A felhívás eredményeként tavaly több mint 50 önkéntes jelentkezett a program támogatására az ország legkülönbözőbb pontjairól. Az önkéntesek egytizedét a HP Magyarország munkatársai tették ki, akik nem csak az iskolai oktatásban vettek részt, hanem a programban részt vevő önkéntes oktatók továbbképzésében is.  A kezdeményezés eredményeként a HP Magyarország önkénteseinek szakértői munkájával több iskola diákjainak – mintegy 1000 tanulónak – az internetes biztonsággal kapcsolatos oktatása valósult meg az elmúlt év során.
A Microsoft  évek óta támogatja a SIP magyarországi programját. “Az előadások és kötetlen beszélgetések során a legtöbb fiatal megnyílik a Microsoft trénerei előtt, és őszintén mesél saját tapasztalatairól. Ezek az esetek gyakran igazolják, hogy nagy szükség van a tájékoztatásra. A velünk megosztott történetek azt mutatják, nagy szükség van figyelemfelhívó munkánkra. A Microsoft mindig is kiemelt kérdésként kezelte ezt a problémát, és YouthSpark programján keresztül mindent megtesz a figyelemfelhívás érdekében, 2012-ben például 30.000  diákot, oktatót, trénert és érdeklődőt fogadtunk, oktattunk. Természetesen 2013-ban is szívesen fogadunk és látogatunk osztályokat, csoportokat, ahol ingyenes tréningeken, szórakoztató formában mutatjuk be az internetezés legfontosabb veszélyeit, illetve az elkerülés módszereit” – mondta Szilágyi Bernadette, a Microsoft programmenedzsere, aki Tarján-emlékérem elismerést kapott, hivatalos munkáján túli elkötelezett oktatói tevékenységéért, a számítástechnika népszerűsítésért, a civil szervezetek munkájának segítéséért.
A UPC együttműködik az Insafe anyaszervezetével, a European Schoolnettel, akivel közösen  tájékoztató kisfilmet készített a szülők számára a gyermekek internetes biztonságáról. A “Kivel beszélgetnek gyermekeink?” című háromperces rajzos videofilm egy sorozat első része, amely segítséget kíván nyújtani a szülőknek ahhoz, hogy elsajátítsák a gyermekeik internetes biztonságához szükséges ismereteket, és ez alapján támogassák gyermekeiket a lehetséges veszélyek felismerésében és önmaguk jobb védelmében.
Az Európa-szerte 25 ezer gyermek és felnőtt megkérdezésével elvégzett EU Kids Online felmérés tanulságain alapuló animációs film praktikus tanácsokat nyújt nyolc olyan témában, amelyekkel a fiatalok szembesülhetnek az internet használata során (Magánszféra a közösségi oldalakon, Online játékok, Weboldalak blokkolása, Webes veszélyek, Online barátkozás, Idegenekkel való találkozás, A személyes adatok védelme, A netes hírnév). A témakörökről részletesebb leírást és gyakorlati tanácsokat is kaphatnak a szülők a külön letölthető tippgyűjteményekből. A szülői felvilágosító anyagok terjesztésében a UPC együtt kíván működni a hazai Safer Internet Plus konzorciu
mmal, mondta Szűcs László, a UPC kommunikációs igazgatója.
Mácz Ákos, a Magyar Telekom EU-kapcsolatok vezetője az alábbit fűzte hozzá a rendezvényen: „Az infokommunikáció dinamikus fejlődése folyamatos kihívás elé állítja az online világ szereplőit. A biztonságos internetezés a felhasználók és a szolgáltatók közös érdeke. Ezért örömteli, hogy az elmúlt évek eredményeként Magyarországon is számos biztonsági megoldás elérhető. A biztonságos internetezés feltételeit a Magyar Telekom idén újabb megoldásokkal bővíti.”
Rakoncza Zsolt, a Symantec fogyasztói üzletágának, a Nortonnak a vezetője a szülők felelősségéről és lehetőségeiről beszélt az eseményen: „Minden ötödik gyerek bevallottan tesz olyan dolgokat titokban az interneten, amelyekről tudja, hogy szülei nem engednék meg neki. Mivel folyamatosan nő a különböző támadások kockázata, és ezek már a közösségi oldalakon és a mobiltelefonokon keresztül is elérhetik a felhasználókat, nagyon fontos megtanítani a gyerekeket arra, mit kell tenniük az eszközök és saját maguk védelme érdekében. Ehhez számos, ingyenesen elérhető szoftver áll rendelkezésre, ilyen a Norton Family is. A technológiai védelem a családon belüli nyílt és következetes párbeszéddel társítva nagyfokú biztonságot nyújthat a gyerekek és a család számára a digitális eszközeik használata során.”
Táler Orsolya, a Kék Vonal Gyermekkrízis Alapítvány ügyvezetője, a SIP program helpline képviseletében elmondta: A Kék Vonal Gyermekkrízis Alapítvány elsődleges feladata a 116-111 Lelkisegély-vonal és a 116-000 Eltűnt Gyerekek Vonala működtetése, és a bajba jutott gyerekek segítése. Évről évre egyre több vészhelyzeti hívást fogadnak a Kék Vonal szakemberei az internetes zaklatás, internetes tartalommal való visszaélések témában. Éppen ezért fokozott figyelmet fordít az alapítvány a prevencióra, a biztonságos internethasználat megismertetésére és a fiatalok képzésére.
Végül Birkás Bence, a PTA Biztonságosinternet Hotline projekt menedzsere hozzátette, hogy a Biztonságosinternet Hotline számos olyan bejelentést kap, amely hiányos adatvédelmi ismeretekre utal, ezért a hotline a jogsértő tartalmak elleni küzdelem mellett hangsúlyt fektet a tudatosabb internethasználat oktatására.
A program népszerűsítésére elkészült SID tévéspotot a  UPC Magyarország kábelcsatornáin sugározzák februárban.
A rendezők hazai intézményeket, játékszakértőket, gyermekvédelmi szakembereket, webes biztonsági szakembereket, úgynevezett stakeholdereket (távközlők, internetszolgáltatók, non-profit szövetségek, multinacionális cégek képviselői, tanárok stb.) is meghívtak az eseményre.
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin